**Dôvodová správa**

1. **Všeobecná časť**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 58/2013 Z. z. o odvodoch za odňatie a neoprávnený záber poľnohospodárskej pôdy v znení neskorších predpisov (ďalej len „návrh nariadenia vlády“) na základe § 27a zákona č. 220/2004 Z. z. o ochrane a využívaní poľnohospodárskej pôdy a o zmene zákona č. [245/2003 Z. z.](https://www.slov-lex.sk/pravne-predpisy/SK/ZZ/2003/245/) o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov (ďalej len „zákon č. 220/2004 Z. z.“).

Cieľom návrhu nariadenia vlády je vykonať zmeny, ktoré nastávajú v § 12 ods. 1 písm. a), § 12 ods. 2 písm. l) a § 27a zákona č. 220/2004 Z. z. s účinnosťou od 1. júna 2025 (čpt 586), t. j. premietnuť do nariadenia vlády č. 58/2013 Z. z. v znení neskorších predpisov zvýšenie ochrany najkvalitnejšej poľnohospodárskej pôdy pred zábermi. K tomuto zvýšeniu ochrany dochádza rozšírením zákonnej ochrany poľnohospodárskej pôdy na všetky poľnohospodárske pôdy najvyššej kvality (nielen na vybrané pôdy v jednotlivých katastrálnych územiach) a úpravou povinnosti platenia odvodu za odňatie poľnohospodárskej pôdy pre všetky poľnohospodárske pôdy podľa ich kvality. V nariadení vlády č. 58/2013 Z. z. v znení neskorších predpisov sa to vykoná vypustením prílohy č. 2.

Zároveň sa upravuje aj ustanovenie týkajúce sa výstavby rodinných domov. V dôsledku novej právnej úpravy stavebného konania je potrebné zosúladiť terminológiu s novým stavebným zákonom, ktorý už nepoužíva pojem rodinný dom, ale všeobecnejší pojem bytová budova. V tomto kontexte sa návrhom zjednodušuje a zjednocuje právna úprava pre bytové budovy.

Na základe pripomienok dotknutej podnikateľskej sféry a  odbornej verejnosti sa upravuje aj ustanovenie o výnimke z platenia odvodov za odňatie pôdy na stavbu pozemnej komunikácie tak, aby sa táto výnimka týkala iba pozemných komunikácií vo verejnom záujme, zvyšuje sa odvod za odňatie pôdy, na ktorej sa nachádza funkčné závlahové zariadenie, a obmedzuje sa spôsob úhrady odvodu iba na bezhotovostnú platbu.

Návrh nariadenia vlády nie je potrebné predložiť na vnútrokomunitárne pripomienkové konanie.

Návrh nariadenia vlády sám o sebe nespôsobuje osobitné vybrané vplyvy, pretože je len vykonávacím právnym predpisom zákona č. 220/2004 Z. z. a neupravuje žiadne práva a povinnosti. Vybrané vplyvy nadradenej zákonnej úpravy boli identifikované v prípade návrhu novely zákona č. 220/2004 Z. z., ktorá sa týmto návrhom nariadenia vlády len vykonáva. Návrh nariadenia vlády nemá vplyv na rozpočet verejnej správy, na limit verejných výdavkov, na podnikateľské prostredie, nemá sociálne vplyvy, vplyvy na životné prostredie, na informatizáciu spoločnosti, na služby verejnej správy pre občana ani na manželstvo, rodičovstvo a rodinu.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi, medzinárodnými zmluvami, ktorými je Slovenská republika viazaná, ako aj s právom Európskej únie.